作者：张纲
词牌/韵律：绿头鸭・多丽

paragraphs: 敛晴烟。
桂花如水轻寒。
宴中秋、朋簪来会，满筵绿鬓朱颜。
罄尊罍、兴吞海量，妙歌吹、声彻云端。
独念衰残，强陪欢笑，恍然感旧觉悲酸。
功名志，黄梁晓梦，老去奈何天。
休追悔，天应教人，赢取身闲。
想姮娥、情郎如旧，也须知我贪欢。
奈潘鬓、霜蓬渐满，况沈腰、革带频宽。
月有重圆，人谁长健，一回相见一回难。
王夫子，看君风度，何不早弹冠。
莫学我，年年对月，扶病江干。